CELEX: 32018D0499
Language: bg
Date: 2018-03-20 00:00:00
Title: Решение за изпълнение (ЕС) 2018/499 на Комисията от 20 март 2018 година за създаване на европейската инфраструктура на консорциума за европейска научноизследователска инфраструктура „Отворени платформи за химичнобиологичен скрининг“ (EU-OPENSCREEN ERIC) (нотифицирано под номер С(2018) 1482) (Текст от значение за ЕИП. )

26.3.2018   
            
            
               BG
            
            
               Официален вестник на Европейския съюз
            
            
               L 82/8
            
         РЕШЕНИЕ ЗА ИЗПЪЛНЕНИЕ (ЕС) 2018/499 НА КОМИСИЯТА
   от 20 март 2018 година
   за създаване на европейската инфраструктура на консорциума за европейска научноизследователска инфраструктура „Отворени платформи за химичнобиологичен скрининг“ (EU-OPENSCREEN ERIC)
   
      
         (нотифицирано под номер С(2018) 1482)
      
   
   (само текстовете на английски, испански, латвийски, немски, полски, фински, чешки и шведски език са автентични)
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 723/2009 на Съвета от 25 юни 2009 г. относно правната рамка на Общността за консорциум за европейска научноизследователска инфраструктура (ERIC) (1), и по-специално член 6, параграф 1, буква а) от него,
   като има предвид, че:
   
               (1)
            
            
               Чешката република, Федерална република Германия, Кралство Испания, Република Латвия, Кралство Норвегия, Република Полша и Република Финландия поискаха от Комисията да създаде европейската инфраструктура на консорциума за европейска научноизследователска инфраструктура „Отворени платформи за химичнобиологичен скрининг“ (EU-OPENSCREEN ERIC). Те се договориха, че държавата членка — домакин на EU-OPENSCREEN ERIC, ще бъде Германия.
            
         
               (2)
            
            
               Регламент (ЕО) № 723/2009 бе включен в Споразумението за европейското икономическо пространство (ЕИП) чрез Решение на Съвместния комитет на ЕИП № 72/2015 (2).
            
         
               (3)
            
            
               В съответствие с член 5, параграф 2 от Регламент (ЕО) № 723/2009 Комисията извърши оценка на заявлението и заключи, че то отговаря на изискванията, установени в посочения регламент.
            
         
               (4)
            
            
               Мерките, предвидени в настоящото решение, са в съответствие със становището на комитета, създаден съгласно член 20 от Регламент (ЕО) № 723/2009,
            
         ПРИЕ НАСТОЯЩОТО РЕШЕНИЕ:
   Член 1
   1.   Създава се европейската инфраструктура на консорциума за европейска научноизследователска инфраструктура „Отворени платформи за химичнобиологичен скрининг“ (EU-OPENSCREEN ERIC).
   2.   Съществените елементи от устава на EU-OPENSCREEN ERIC са определени в приложението.
   Член 2
   Адресати на настоящото решение са Чешката република, Федерална република Германия, Кралство Испания, Република Латвия, Република Полша, Република Финландия и Кралство Норвегия.
   
      Съставено в Брюксел на 20 март 2018 година.
      
         
            За Комисията
         
         Carlos MOEDAS
         
            Член на Комисията
         
      
   
   
      (1)  ОВ L 206, 8.8.2009 г., стр. 1.
   
      (2)  Решение на Съвместния комитет на ЕИП № 72/2015 от 20 март 2015 г. за изменение на Протокол 31 към Споразумението за ЕИП относно сътрудничеството в специфични области извън четирите свободи (ОВ L 129, 19.5.2016 г., стр. 85).
   
      ПРИЛОЖЕНИЕ
      
         СЪЩЕСТВЕНИ ЕЛЕМЕНТИ ОТ УСТАВА НА EU-OPENSCREEN ERIC
      
      
         В следните членове и параграфи от устава на EU-OPENSCREEN ERIC се предвиждат съществените елементи в съответствие с член 6, параграф 3 от Регламент (ЕО) № 723/2009
      
      1.   Задачи и дейности
      
      (член 3 от устава на EU-OPENSCREEN ERIC)
      
                  1.
               
               
                  EU-OPENSCREEN ERIC създава, използва и разработва общоевропейска научноизследователска инфраструктура, която се състои от платформи за скрининг, както и съоръжения за дейности в областта на химията и биологията, за да улесни достъпа до ресурси, инструменти и съоръжения за изследователите и да подпомага висококачествените научни изследвания на молекулярните механизми на биологичните процеси.
               
            
                  2.
               
               
                  EU-OPENSCREEN ERIC използва инфраструктурата с нестопанска цел. EU-OPENSCREEN ERIC може да извършва ограничени икономически дейности, при условие че те са тясно свързани с основната му задача и не застрашават постигането ѝ.
               
            
                  3.
               
               
                  За изпълнението на задачите си EU-OPENSCREEN ERIC предприема и координира дейности, сред които:
                  
                              а)
                           
                           
                              разработка, изграждане и поддръжка на европейски справочник на химичнобиологичите съединения;
                           
                        
                              б)
                           
                           
                              разработка, изграждане и поддръжка на централна база данни с резултатите от скрининга;
                           
                        
                              в)
                           
                           
                              изграждане и поддръжка на централно управление за координиране на дейностите;
                           
                        
                              г)
                           
                           
                              организация и координация на висококачествени инфраструктурни услуги, подпомагани от хармонизирани процедури и стандарти за качество;
                           
                        
                              д)
                           
                           
                              предоставяне на изследователите на ефективен достъп до ресурсите и услугите на EU-OPENSCREEN ERIC и неговите партньорски бази в съответствие с правилата, определени в настоящия устав;
                           
                        
                              е)
                           
                           
                              установяване на сътрудничество с други европейски и международни научноизследователски инфраструктури с цел да обслужва нуждите на научноизследователската общност по въпроси на интердисциплинарните научни изследвания;
                           
                        
                              ж)
                           
                           
                              разпространение на инструменти и данни, които да се използват от обществеността;
                           
                        
                              з)
                           
                           
                              участие в обмена със съответните отрасли без да се засягат разпоредбите на член 3, параграф 2 от Регламент (ЕО) № 723/2009.
                           
                        
            2.   Седалище на EU-OPENSCREEN ERIC
      
      (член 1, параграф 2 от устава на EU-OPENSCREEN ERIC)
      Седалището по устав на ERIC EU-OPENSCREEN е в Берлин, Германия.
      3.   Наименование
      
      (член 1, параграф 1 от устава на EU-OPENSCREEN ERIC)
      Създава се европейската инфраструктура на отворени платформи за химичнобиологичен скрининг EU-OPENSCREEN. EU-OPENSCREEN съществува под юридическата форма на консорциум за европейска научноизследователска инфраструктура (ERIC), който по-нататък за краткост се нарича „EU-OPENSCREEN ERIC“.
      4.   Срок на действие
      
      (член 28, параграф 1 от устава на EU-OPENSCREEN ERIC)
      EU-OPENSCREEN ERIC се създава за неопределен срок.
      5.   Ликвидация
      
      (член 28, параграфи 2—5 от устава на EU-OPENSCREEN ERIC)
      
                  1.
               
               
                  Ликвидацията на EU-OPENSCREEN ERIC се извършва след решение на общото събрание на членовете в съответствие с член 14, параграф 6 или когато броят на членовете е под минимума, установен в член 9 от Регламент (ЕО) № 723/2009.
               
            
                  2.
               
               
                  EU-OPENSCREEN ERIC уведомява Европейската комисия за решението за ликвидация без необосновано забавяне и при всички случаи в срок от десет дни след приемане на решението.
               
            
                  3.
               
               
                  Салдото от активите след изплащане на дълговете на EU-OPENSCREEN ERIC се разпределя между членовете и наблюдателите към момента на разпускането пропорционално на техните натрупани годишни вноски в полза на EU-OPENSCREEN ERIC.
               
            
                  4.
               
               
                  EU-OPENSCREEN ERIC престава да съществува в деня, в който Европейската комисия публикува съответното известие в Официален вестник на Европейския съюз.
                  
               
            6.   Отговорност на членовете
      
      (член 20 от устава на EU-OPENSCREEN ERIC)
      
                  1.
               
               
                  Отговорността на членовете за дълговете на EU-OPENSCREEN ERIC се ограничава до съответните им вноски.
               
            
                  2.
               
               
                  EU-OPENSCREEN ERIC сключва подходяща и съразмерна застраховка за покриване на специфичните рискове, свързани с изграждането и функционирането на EU-OPENSCREEN ERIC.
               
            7.   Политика относно достъпа
      
      (член 22 от устава на EU-OPENSCREEN ERIC)
      
                  1.
               
               
                  EU-OPENSCREEN ERIC предоставя на ползвателите достъп до своите услуги и ресурси съгласно политиката, определена в приложение 3 към устава.
               
            
                  2.
               
               
                  Ползвателите се делят на различни категории. Общото събрание на членовете взема решение относно различните такси и обхвата на достъпа за тези категории.
               
            8.   Политика относно научното оценяване
      
      (член 17 от устава на EU-OPENSCREEN ERIC)
      
                  1.
               
               
                  Консултативният съвет по научни и етични въпроси се състои от независими и международно признати учени и/или експерти, действащи в личното си качество.
               
            
                  2.
               
               
                  Консултативният съвет по научни и етични въпроси предлага консултации по всякакви въпроси, включително етични, по искане на общото събрание на членовете. Повече подробности са предвидени в правилника за дейността.
               
            
                  3.
               
               
                  Общото събрание на членовете назначава членовете на консултативния съвет по научни и етични въпроси за три години. Общото събрание на членовете може да подновява мандата им еднократно за същия срок.
               
            9.   Политика относно разпространение на резултатите
      
      (член 24 от устава на EU-OPENSCREEN ERIC)
      Ползвателите на услугите и ресурсите на EU-OPENSCREEN ERIC оповестяват публично резултатите от своите научни изследвания в централната база данни на EU-OPENSCREEN ERIC след гратисен период от две години. При поискване този срок може да бъде удължен до общо три години. Съществуващите права и задължения се спазват независимо от това.
      10.   Права върху интелектуална собственост
      
      (член 25 от устава на EU-OPENSCREEN ERIC)
      
                  1.
               
               
                  Понятието „интелектуална собственост“ се тълкува съгласно член 2 от Конвенцията за учредяване на Световната организация за интелектуална собственост, подписана на 14 юли 1967 г.
               
            
                  2.
               
               
                  EU-OPENSCREEN ERIC може да бъде притежател на интелектуална собственост, когато с негов принос е обезпечен иновационният процес. Повече подробности във връзка с политиката за интелектуална собственост са определени в приложение 4 към устава и в правилника за дейността.
               
            
                  3.
               
               
                  Приходите, генерирани от интелектуална собственост, създадена от EU-OPENSCREEN ERIC, се използват за операциите на EU-OPENSCREEN ERIC до праг, определен в правилника за дейността. Използването на приходи над този праг се допуска само с решение на общото събрание на членовете.
               
            
                  4.
               
               
                  Никоя разпоредба в настоящия устав не следва да се разбира по начин, целящ да измени обхвата и прилагането на правата върху интелектуалната собственост и споразуменията за подялба на ползите, определени в съответните законови и подзаконови нормативни актове на членовете и наблюдателите, и в международните споразумения, по които те са страни.
               
            11.   Политика относно заетостта
      
      (член 26 от устава на EU-OPENSCREEN ERIC)
      
                  1.
               
               
                  EU-OPENSCREEN ERIC е работодател, осигуряващ равни възможности. За всяка свободна длъжност EU-OPENSCREEN ERIC избира най-добрия кандидат. Политиката на EU-OPENSCREEN ERIC относно заетостта се урежда от законодателството на държавата, на чиято територия работи персоналът.
               
            
                  2.
               
               
                  Процедурите за подбор на кандидати за длъжности в EU-OPENSCREEN ERIC се извършват по прозрачен и недискриминационен начин, като се осигуряват равни възможности за кандидатите. Подборът и наемането на работа не са дискриминационни.
               
            12.   Политика относно обществените поръчки
      
      (член 27, параграфи 1 и 2 от устава на EU-OPENSCREEN ERIC)
      
                  1.
               
               
                  EU-OPENSCREEN ERIC третира кандидатите и участниците в процедурите за възлагане на обществени поръчки равнопоставено и по недискриминационен начин, независимо дали седалището им е в Европейския съюз или не. При всички процедури за възлагане на обществена поръчка се спазват принципите на прозрачност, недискриминация и конкуренция. Обществените поръчки за иновации могат да бъдат зададени като критерий. Подробностите са предвидени в правилника за дейността.
               
            
                  2.
               
               
                  Партньорските бази възлагат обществени поръчки, както е определено в член 11 от устава, като ги съобразяват с нуждите на EU-OPENSCREEN ERIC, както и с техническите изисквания и спецификациите, издадени от съответните органи. Повече подробности са предвидени в правилника за дейността. Споразумението между партньорските бази и EU-OPENSCREEN ERIC съдържа съответната разпоредба.